Toomas Luhats

Toomas Luhats (sündinud 27. veebruaril 1979) on eesti tippjuht, filmindusekspert ja ajakirjanik.

Toomas Luhats on õppinud Tallinna 4. Keskkoolis. Kõrghariduse on Luhats omandanud Concordia Rahvusvahelises Ülikoolis meedia erialal (cum laude). Ta on end täiendanud Diplomaatide koolis, Balti Filmi- ja Meediakoolis, IESE Navarra ülikooli majandusteaduskonnas (IESE Business School University of Navarra) ning UCLA Andersoni ärikoolis Californias (UCLA Anderson School of Management). 

Eesti Rahvusringhäälingus on Toomas Luhats juhtinud hommikuprogramme Eesti Televisioonis, Vikerraadios ja Raadio 2-s. Ta on teinud suuri otseülekandeid, muusikasaateid, olnud Laulupidude, Tähelaeva ja Tööotsija saatejuht ning Üheksandike ja Teaduse Superkangelased saadete produtsent. Ta on olnud Eesti Televisiooni ja ERRi pressiesindaja ning töötanud ERR-i hanketoimetuses sarjade ja filmide ostjana. 

2013. aastal asus Luhats televisiooni ja multimeedia hankejuhina tööle Elionis, Eesti Telekomis ja Telias. 2016. aastast oli kinoketi Cinamon Holding kommertsdirektor ja juhatuse liige. 2019. aastal naasis ta Eesti Rahvusringhäälingusse, kus hakkas tegelema järelvaatamiskeskkonna loomise ja arendamisega. Tema töö üks väljund on 2020. aastal avatud ERR-i veebikanal Jupiter, ta ise on Jupiteri esimene peatoimetaja. 

17. mail 2022 valis ERR-i nõukogu Toomas Luhatsi ERR-i  juhatuse liikmeks, tema ametiaeg algas 1. juunil. Toomas Luhats vastutab ETV, ETV2, ETV+ programmide strateegilise vaate, hankeprogrammi, programmiteenistuse, Eesti Telefilmi ja voogedastusprogrammi Jupiter eest.

Isiklikku
Toomas Luhatsi isa on Toivo Luhats.

Tema abikaasa on teleprodutsent Triin Luhats, peres kasvab kaks last.

Viited

Eesti teleajakirjanikud
Eesti saatejuhid
Tallinna Kristiine Gümnaasiumi vilistlased
Sündinud 1979
Eesti raadioajakirjanikud